## Rješenje Agencija za zaštitu tržišnog natjecanja klasa: UP/I-430-01/2006-02/48 od 21. rujna 2006.

### NN 130/2006 (29.11.2006.), Rješenje Agencija za zaštitu tržišnog natjecanja klasa: UP/I-430-01/2006-02/48 od 21. rujna 2006.

# AGENCIJA ZA ZAŠTITU TRŽIŠNOG NATJECANJA

**2891**

Agencija za zaštitu tržišnog natjecanja, na temelju članka 5. i članka 13.
stavka 3. Zakona o državnim potporama (»Narodne novine«, broj 140/05) u upravnom
postupku davanja odobrenja na Prijedlog za odobrenje državnih jamstava
Brodogradilištu Brodotrogir d.d., sa sjedištem u Trogiru, Put Brodograditelja
16, pokrenutom na zahtjev Ministarstva gospodarstva, rada i poduzetništva, sa
sjedištem u Zagrebu, Ulica grada Vukovara 78, na temelju odluke Vijeća za
zaštitu tržišnog natjecanja sa 68. sjednice, održane 21. rujna 2006., donosi
sljedeće

## RJEŠENJE

I. Odobrava se Prijedlog za odobrenje državnih jamstava poduzetniku
Brodogradilište Brodotrogir d.d., u iznosu od 106.620.000,00 USD odnosno
624.860.903,70 kn, koja se odnose na sljedeće, pod uvjetima iz točke II. izreke
ovog rješenja:
1. iznos od 34.700.000,00 USD odnosno 203.364.034,50 kn, koji će se koristiti za
kratkoročna zaduženja kod poslovnih banaka za podmirivanje tekućih troškova
poslovanja.
2. iznos od 42.750.000,00 USD, odnosno 250.542.146,25 kn za osiguranje avansnih
uplata za dvije novogradnje broj 321 i 322, od kojeg iznosa poduzetnik
Brodogradilište Brodotrogir d.d. može koristiti samo iznos državnog jamstva od
4.750.000,00 USD, odnosno 27.838.016,25 kuna koji dospijeva tijekom sanacije.
3. iznos od 29.170.000,00 USD odnosno 170.954.722,95 kn, koji će se koristiti za
kratkoročno kreditiranje novogradnji broj 317 i 318.
II. Državna jamstva iz točke I. izreke ovog rješenja odobravaju se pod sljedećim
uvjetima:
1. Korisnik državnih jamstva iz točke I. izreke ovog rješenja prilikom izdavanja
državnih jamstava od strane Ministarstva financija, mora uplatiti iznos od 0,5
posto u korist Državnog proračuna Republike Hrvatske na sljedeće iznose državnih
jamstava:
– iznos od 34.700.000,00 USD, odnosno 203.364.034,50 kuna,
– iznos od 4.750.000,00 USD, odnosno 27.838.016,16 kuna, koji predstavlja dio
odobrenog državnog jamstva u iznosu od 42.750.000,00 USD, odnosno 250.542.146,25
kuna, te
– iznos od 29.170.000,00 USD, odnosno 170.954.722,95 kuna.
2. Krediti pokriveni državnim jamstvima iz točke I. izreke ovog rješenja moraju
biti odobreni pod redovitim tržišnim uvjetima, odnosno s kamatnom stopom koja se
odobrava poduzetnicima koji nisu u financijskim teškoćama, a koja ne bi smjela
biti niža od referentne kamatne stope u iznosu od 5,44 posto. Kredit mora biti
vraćen u roku od dvanaest (12) mjeseci od isplate posljednjeg obroka korisniku
državnog jamstva.
3. U roku ne duljem od šest (6) mjeseci, odnosno najkasnije do 21. ožujka 2007.,
Agenciji za zaštitu tržišnog natjecanja mora biti dostavljen Plan
restrukturiranja ili Plan likvidacije poduzetnika Brodogradilišta Brodotrogir
d.d. ili dokaz da su krediti pokriveni državnim jamstvom vraćeni u cijelosti,
odnosno da je državno jamstvo prestalo važiti.
III. Ministarstvo gospodarstva, rada i poduzetništva, kao davatelj državne
potpore u obvezi je osigurati izradu izvješća o uvjetima i namjeni korištenja
kredita za koje su izdana državna jamstva iz točke I. izreke ovog rješenja i
takva izvješća dostavljati Agenciji za zaštitu tržišnog natjecanja, radi
provedbe nadzora nad izvršenjem ovog rješenja.
– Trajanje obveze: za cijelo vrijeme trajanja razdoblja sanacije poduzetnika
Brodogradilište Brodotrogir d.d., odnosno dok korisnik državnog jamstva ne
utroši u potpunosti kredite za koje su izdana državna jamstva.
– Rok za izvršenje: svakog petnaestog dana u tekućem mjesecu za prethodni
mjesec.
IV. Ovo rješenje bit će objavljeno u »Narodnim novinama«.

```
Obrazloženje
```

I.
Zaprimanje zahtjeva i dokumentacije

1. Agencija za zaštitu tržišnog natjecanja (dalje: Agencija) zaprimila je 28.
kolovoza 2006., od Ministarstva gospodarstva, rada i poduzetništva (dalje:
Ministarstvo), Prijedlog za odobrenje državnih jamstava za poduzetnika
Brodogradilište Brodotrogir d.d., od 28. kolovoza 2006., klasa: 310-14/06-01/51,
urbroj: 526-03-03/1-06-3. Rečenim Prijedlogom zatraženo je državno jamstvo u
iznosu od 17.000.000,00 USD.
Prijedlog za odobrenje državnih jamstava podnesen je sukladno članku 11. stavku
1. Zakona o državnim potporama (»Narodne novine«, broj 140/05; dalje: ZDP).
U Prijedlogu Ministarstva navedeno je da poduzetnik Brodogradilište Brodotrogir
d.d. nije u mogućnosti realizirati kredite za koje je kao osiguranje plaćanja
već odobreno državno jamstvo od strane Vlade Republike Hrvatske (dalje: Vlada
RH), jer su poslovne banke zatražile i rješenje o odobrenju Agencije.
Zbog činjenice da banke nisu spremne odobriti kredite za koje su dana državna
jamstva bez odobrenja Agencije, dovedena je u pitanje likvidnost poduzetnika, te
zbog činjenice da je poduzetnik u fazi izrade Plana restrukturiranja,
Ministarstvo je navedenim Prijedlogom od 28. kolovoza 2006., zatražilo odobrenje
predmetnih državnih jamstava za osiguranje likvidnosti poslovanja poduzetnika u
teškoćama za vrijeme trajanja sanacije dok ne bude izrađen Plan restrukturiranja
poduzetnika. Naime, primarni cilj državne potpore za sanaciju je osiguranje
likvidnosti poslovanja poduzetnika u teškoćama dok ne bude izrađen Plan
restrukturiranja.
Prijedlog Ministarstva od 28. kolovoza 2006. temelji se na članku 17. stavku 1.
Uredbe o državnim potporama (»Narodne novine« 121/03; dalje: Uredba) koji
određuje pravila o dodjeli državnih potpora za sanaciju.
Nadalje, Ministarstvo je u Prijedlogu navelo da državna jamstva predstavljaju
minimalno potrebna sredstva za održavanje likvidnosti poslovanja poduzetnika
Brodogradilište Brodotrogir d.d. do kraja 2006.
Na prijedloge podnesene sukladno članku 11. stavku 1. ZDP-a, Agencija izdaje
rješenje iz članka 13. ZDP-a.
S obzirom da podaci iz zahtjeva zaprimljeni 28. kolovoza 2006., nisu bili
dovoljni za donošenje rješenja iz članka 13. ZDP-a, zahtjevom od 30. kolovoza
2006., sukladno članku 9. stavka 1. i 2. ZDP-a, Agencija je zatražila od
Ministarstva dostavu sljedeće dokumentacije:
1. financijska izvješća za 2003., 2004., 2005. i I-VI 2006. (uključujući račun
dobiti i gubitka, bilancu, novčani tijek, revizorsko izvješće za 2005.),
2. konsolidirano financijsko izvješće za grupu/holding za 2005., odnosno za
2004., ukoliko za 2005. isto nije napravljeno,
3. vlasničku strukturu poduzetnika na dan 31. prosinca 2005.,
4. prosječan broj radnika temeljem sati rada i broj radnika na dan 31. prosinca
za razdoblje 2003. – 2005.,
5. iznos i ostale uvjete kredita za koji se izdaje državno jamstvo (naziv banke,
kamata, rok povrata kredita),
6. točan popis s iznosima rashoda/troškova koji će biti pokriveni odobrenim
iznosom kredita uz obrazloženje da je to neophodno potrebno kako bi poduzetnik
mogao nastaviti poslovati narednih šest mjeseci dok ne izradi Plan
restrukturiranja,
7. obrazloženje Ministarstva financija postoje li izvori u državnom proračunu za
izdavanje državnog jamstva.
Dodatna objašnjenja te ispunjene Obrasce prijave državne potpore sukladno
Pravilniku o obliku i sadržaju, te načinu prikupljanja podataka i vođenja
evidencija državnih potpora (»Narodne novine«, broj 11/05), Agencija je
zatražila zahtjevom od 11. rujna 2006.
2. U međuvremenu tj. u razdoblju od 6. rujna 2006. do održavanja 68. sjednice
Vijeća za zaštitu tržišnog natjecanja (dalje: Vijeće) 21. rujna 2006.,
Ministarstvo je Agenciji u više navrata dostavljalo izmjene iznosa državnih
jamstava za poduzetnika Brodogradilište Brodotrogir d.d.
U cilju usklađenja iznosa državnih jamstava i što učinkovitijeg prikupljanja
potrebnih podataka i dokumentacije održano je više sastanaka s predstavnicima
Hrvatske brodogradnje – Jadranbrod d.d. i Ministarstva.
Agencija je, sukladno zahtjevima od 30. kolovoza 2006. i 11. rujna 2006.,
zaprimila svu traženu dokumentaciju.
Konačni Prijedlog Ministarstva za izdavanje državnih jamstva u ukupnom iznosu od
106.620.000,00 USD, odnosno 624.860.903,70 kuna od 13. rujna 2006., klasa:
310-14/06-01/55, urbroj: 526-03-03/2-1, Agencija je zaprimila 14. rujna 2006.
Ukupni iznos državnih jamstava odnosi se na sljedeće:
– iznos od 34.700.000,00 USD odnosno 203.364.034,50 kn odnosi se na kratkoročna
zaduženja kod poslovnih banaka za podmirivanje tekućih troškova poslovanja do
kraja ožujka 2007.,
– iznos od 42.750.000,00 USD, odnosno 250.542.146,25 kn odnosi se na osiguranje
avansnih uplata za dvije novogradnje broj 321 i 322, od čega je kupac već
uplatio iznos od 4.750.000,00 USD odnosno 27.838.016,25 kn, isti ostaje blokiran
u banci sve dok rečeno državno jamstvo ne bude odobreno od strane Agencije.
Iznos avansa od 4.750.000,00 USD poduzetnik će koristiti u razdoblju dok
izrađuje Plan restrukturiranja,
– iznos od 29.170.000,00 USD odnosno 170.954.722,95 kn (po Odluci Vlade
Republike Hrvatske od 19. lipnja 2004., klasa: 310-14/054-01/03, urbroj:
5030105-04-1), koji će se koristiti za kratkoročno kreditiranje novogradnji broj
317 i 318.
(Napomena: iznos u kunama izračunat je prema tečaju Hrvatske narodne banke na
dan 21. rujna 2006., koji za 1 EUR iznosi 7,430113 kn, a za 1 USD iznosi
5,860635 kn)

II.
Propisi primijenjeni tijekom postupka pred Agencijom

Agencija je prilikom vođenja postupka, osim odredbi ZDP-a i Uredbe koju Agencija
primjenjuje sukladno članku 10. Uredbe o državnim potporama (»Narodne novine«,
broj 50/06), sukladno članku 6. stavku 4. ZDP-a i članku 70. stavku 2. Sporazuma
o stabilizaciji i pridruživanju između Europskih zajednica i njihovih država
članica i Republike Hrvatske (»Narodne novine – Međunarodni ugovori«, broj
14/01, 14/04, 1/05 i 7/05; dalje: SSP), koji je stupio na snagu 1. veljače
2005., primjenjivala i kriterije i standarde pored­benog prava Europske unije
koji se odnose na državne potpore i to iz Smjernica Zajednice za državne potpore
za sanaciju i restrukturiranje poduzetnika u teškoćama (OJ C 244, od 1.
listopada 2004.; dalje Smjernice).

III.
Utvrđivanje činjenica

Na temelju dostavljenih podataka te provedenih pravnih i ekonomskih analiza
utvrđene su sljedeće činjenice:

*1. Poduzetnik Brodogradilište Brodotrogir d.d.*

Poduzetnik Brodogradilište Brodotrogir d.d. upisan je u registru Trgovačkog suda
u Splitu s matičnim brojem subjekta upisa 060179299, sa sjedištem poduzetnika u
Trogiru, Put Brodograditelja 16.
Poduzetnik Brodogradilište Brodotrogir d.d. osnovan je početkom 20. stoljeća i
ima dugotrajnu tradiciju gradnje brodova. Zadnjih pedesetak godina ovo je
brodogradilište isporučilo 97 različitih tipova i veličina brodova za strane
naručitelje. Poduzetnik se bavi i prenamjenom brodova.
Brodogradilište Brodotrogir d.d. zapošljava 1.265 djelatnika.
Temeljni kapital poduzetnika iznosi 123.581.500,00 kn koji se dijeli na
1.235.815 redovnih dionica, nominalne vrijednosti 100,00 kn po svakoj dionici.

1.1. Vlasnička struktura poduzetnika Brodogradilište Brodotrogir d.d.

Najveći broj dionica poduzetnika Brodogradilište Brodotrogir d.d. u vlasništvu
je Republike Hrvatske (95,5 posto), dok je preostali dio u vlasništvu malih
dioničara, kako je prikazano u Tabeli 1.

*Tabela 1.* Struktura vlasništva poduzetnika Brodogradilište Brodotrogir d.d.

|  |  |  |  |  |  |
| --- | --- | --- | --- | --- | --- |
| Rb. | Dioničari | Dionice serije A | Dionice serije B | Ukupan broj dionica | Struktura u % |
| 1. | RH-Ministarstvo financija | 208.295 | 718.508 | 926.803 | 75 |
| 2. | Hrvatski fond za privatizaciju | 115.296 |  | 115.296 | 9,32 |
| 3. | Državna agencija za osiguranje štednih uloga i sanaciju banaka | 76.361 |  | 76.361 | 6,18 |
| 4. | Hrvatski zavod za mirovinsko osiguranje | 35.706 |  | 35.706 | 2,89 |
| 5. | Hrvatski zavod za zdravstveno osiguranje | 16.412 |  | 16.412 | 1,33 |
| 6. | Hrvatski zavod za zapošljavanje | 2.593 |  | 2.593 | 0,21 |
| 7. | Hrvatske vode | 2.717 |  | 2.717 | 0,22 |
| 8. | Hrvatska gospodarska komora | 523 |  | 523 | 0,04 |
| 9. | Hrvatske šume | 770 |  | 770 | 0,06 |
| 10. | Hrvatska brodogradnja | 308 |  | 308 | 0,02 |
| 11. | Mali dioničari | 53.764 |  | 53.764 | 4,35 |
| 12. | Branitelji | 139 |  | 139 | 0,01 |
| 13. | EMA d.o.o. | 1.528 |  | 1.528 | 0,12 |
| 14. | Hrvatski fond za privatizaciju – rezervacije po Rješenju | 2.895 |  | 2.895 | 0,23 |
|  | Ukupno | 517.307 | 718.508 | 1.235.815 | 100,00 |

Izvor: dopis poduzetnika Brodogradilište Brodotrogir d.d.
Obrada: Agencija za zaštitu tržišnog natjecanja

Grupu Brodotrogir čine Brodogradilište Brodotrogir d.d., Hrvatska Brodogradnja
Trogir d.o.o. i Servisni centar Trogir d.o.o.

1.2. Djelatnost poduzetnika Brodogradilište Brodotrogir d.d.

Prema Pravilniku o razvrstavanju poslovnih subjekata prema Nacionalnoj
klasifikaciji djelatnosti (»Narodne novine« 52/03), osnovna djelatnost
poduzetnika je gradnja i popravak brodova.
Poduzetnik Brodogradilište Brodotrogir d.d. je sve planske rokove glavnih faza
gradnje brodova do 31. srpnja 2006. ostvario u skladu s prihvaćenim planom za
2006. Prema tom osnovnom planu poslovanja, poduzetnik je planirao i ostvario
jedan početak obrade crne metalurgije, jedno polaganje kobilice, jedno porinuće
i isporuku jednog broda.
U knjizi narudžbi na dan 31. kolovoza 2006. poduzetnik Brodogradilište
Brodotrogir d.d. ima narudžbe za 9 novogradnji kako je to prikazano u Tabeli 2.

*Tabela 2.* Knjiga narudžbi za Brodogradilište Brodotrogir d.d. – stanje na dan
31. kolovoza 2006.

|  |  |  |  |
| --- | --- | --- | --- |
| Novogradnje | Godina potpisivanja ugovora | dwt (ukupno) | Iznos Ugovora u USD |
| 314 | 2003. | 47.200 | 44.567.315 |
| 315, 316 | 2004. | 92.500 | 77.100.000 |
| 317, 318 | 2004. | 92.500 | 78.600.000 |
| 319, 320 | 2004. | 92.500 | 85.750.197 |
| 321, 322 | 2006. | 92.380 | 95.478.744 |
| Ukupno |  | 417.080 | 381.496.256 |

Izvor: Hrvatska brodogradnja – Jadranbrod d.d.
Obrada: Agencija za zaštitu tržišnog natjecanja

*2. Tržište brodogradnje*

2.1. Tržište brodogradnje na razini svjetske brodogradnje

Svjetske narudžbe brodova u prosincu 2005. iznose 221.787.515,00 tdw (nosivost
broda izražena u metričkim tonama – tons dead weigh) veće su za 9,9 posto (tj.
oko 20,07 mil. tdw) u odnosu na narudžbe iz prosinca 2004.
Prema podacima iz Fairplay Solutions (kolovoz 2006.) u odnosu na kraj 2005.,
ukupne narudžbe povećale su se za 40,872 mil dwt (bruto nosivost broda u tonama
– dead weigh tonnage capacity) ili 18,43 posto. Japan, Koreja, i Kina, povećale
su narudžbe za 38,080 mil. dwt ili za cca 19,65 posto, dok su ostale zemlje
povećale narudžbe za 2,788 mil dwt ili za oko 9,96 posto. Po navedenim podacima,
hrvatska brodogradnja nalazi se na 6. mjestu s 2,685 mil dwt narudžbi. U odnosu
na bruto nosivost broda u tonama (dwt) u hrvatskim brodogradilištima došlo je do
smanjenja narudžbi za 8,08 posto u odnosu na narudžbe od kraja 2005.

*Tabela 3.* Svjetska knjiga narudžbi prema bruto nosivosti broda u tonama (dwt)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Zemlja  isporuke | Izvor: Fairplay Solutions | | | | | | | | | | |
| br. 99/02.12.2004. | | | br. 111/prosinac 2005. | | | br. 119/kolovoz 2006. | | | DWT Indeks u % | |
| broj | DWT | % | broj | DWT | % | broj | DWT | % | 2006/2004 | 2006/2005 |
| Japan | 985 | 72.774.062 | 32,8 | 1.106 | 76.974.495 | 34,7 | 1.186 | 85.267.279 | 32,5 | 117 | 111 |
| J. Koreja | 993 | 74.646.788 | 33,7 | 1.134 | 79.646.322 | 35,9 | 1.276 | 92.543.418 | 35,2 | 124 | 116 |
| Kina | 616 | 31.018.778 | 14 | 820 | 37.175.220 | 16,8 | 1.107 | 54.069.473 | 20,6 | 174 | 145 |
| Njemačka | 111 | 2.840.090 | 1,28 | 168 | 3.930.826 | 1,77 | 193 | 4.268.782 | 1,63 | 150 | 109 |
| Taiwan | 48 | 2.998.140 | 1,35 | 53 | 3.051.190 | 1,38 | 56 | 3.353.340 | 1,28 | 112 | 110 |
| Hrvatska | 63 | 3.376.610 | 1,52 | 67 | 2.920.687 | 1,32 | 61 | 2.684.609 | 1,02 | 80 | 92 |
| Poljska | 75 | 2.688.322 | 1,21 | 63 | 2.254.350 | 1,02 | 93 | 2.063.696 | 0,79 | 77 | 92 |
| USA | 14 | 812.500 | 0,37 | 24 | 1.096.940 | 0,49 | 21 | 779.648 | 0,3 | 96 | 71 |
| Ostali | 597 | 10.564.315 | 4,76 | 848 | 14.737.485 | 6,64 | 945 | 17.629.249 | 6,71 | 167 | 120 |
| Ukupno | 3.502 | 201.719.605 | 91 | 4.283 | 221.787.515 | 100 | 4.938 | 262.659.494 | 100 | 130 | 118 |

Izvor: Hrvatska brodogradnja – Jadranbrod d.d.
Obrada: Agencija za zaštitu tržišnog natjecanja

Iz Tabele 3. razvidno je da se svjetske narudžbe i dalje povećavaju. Najveće
povećanje u odnosu na kraj 2005. ostvarila je Kina s 45,44 posto, zatim J.
Koreja s 16,19 posto te Japan s 10,77 posto.
Usporedba cijena promatranih tipova brodova prema Clarksonu Issue
734/25.08.2006. u kolovozu 2006., ukazuje na povećanje istih u odnosu na
prosinac 2005. od 3 do 13 posto ovisno o tipu broda, uz napomenu da se najveći
porast bilježi kod tankera veličine Suezmaxa i Aframaxa (13 posto i 11 posto),
te kod brodova za rasute terete – Handymax 11 posto.
Tržišne cijene novogradnji u svibnju i lipnju 2005. dosegle su svoj maksimum,
gotovo za sve tipove i veličine brodova koji su interesantni hrvatskim
brodogradilištima te su uz male oscilacije i do sredine 2006. ostale na istoj
razini. Dakle, promatrano s aspekta cijena, bilo bi oportuno ići u popunjavanje
i/ili ugovaranje slobodnih kapaciteta, naravno pod uvjetom da u postojećim
okolnostima, tržišne cijene novogradnji ne stvaraju nove gubitke
brodogradilištima.

2.2. Tržište brodogradnje na razini RH

U nacionalnim okvirima brodograđevna industrija predstavlja stratešku djelatnost
koja zapošljava oko 13.000 vlastitih radnika i do 7.500 kooperanata koji rade u
brodogradilištima. U ukupnom robnom izvozu RH brodogradnja sudjeluje s udjelom
od 12 do 15 posto, u BDP RH brodogradnja sudjeluje s udjelom od 1,4 posto, u
neto plaćama s 1,8 posto i u doprinosima oko 2 posto.
Hrvatska brodogradilišta su na kraju 2004. u knjizi narudžbi imala 73
novogradnje čija je ukupna vrijednost iznosila 2.202 mil. USD. Od ukupnog broja
novogradnji, do 31. prosinca 2005. isporučene su 22 novogradnje čija je
vrijednost ukupno iznosila 566,83 mil. USD. U istom razdoblju, na snagu su
stupili novi ugovori za gradnju 24 broda (ukupne vrijednosti 967,61 mil. USD),
pa se u knjizi narudžbi na dan 31. prosinca 2005. nalazi 75 brodova čija je
ukupna vrijednost 2.673.057.247,00 USD.
Na dan 31. kolovoza 2006. u knjizi narudžbi prikazanoj u Tabeli 4. nalazi se 62
broda ukupne vrijednosti 2.395.711.520,00 USD i nosivosti 2,42 mil. dwt.

*Tabela 4.* Knjiga narudžbi na dan 31. kolovoza 2006.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| BRODOGRADILIŠTE | stanje 31.12.2005. | | brodovi isporučeni  I.-VIII. 2006. | | brodovi ugovoreni  1.– VIII. 2006.\* | | stanje 31. 8. 2006. | |
| br. | prod. cijena | br. | prod. cijena | br. | prod. cijena | br. | prod. cijena |
| ULJANIK | 20 | 962.360.376 | 4 | 138.620.135 |  |  | 16 | 826.157.801 |
| 3. MAJ | 15 | 595.502.540 | 3 | 103.327.016 |  |  | 12 | 490.792.789 |
| BRODOSPLIT | 18 | 709.130.801 | 5 | 122.694.697 |  |  | 13 | 589.662.000 |
| BRODOTROGIR | 9 | 315.767.512 | 1 | 29.993.333 | 2 | 95.478.744 | 10 | 381.496.256 |
| KRALJEVICA | 8 | 68.522.783 | 2 | 1.999.256 | 2 | 20.709.829 | 8 | 87.630.489 |
| BRODOSPLIT BSO | 5 | 21.773.235 | 2 | 1.937.478 |  |  | 3 | 19.972.185 |
| UKUPNO | 75 | 2.673.057.247 | 17 | 398.571.915 | 4 | 116.188.573 | 62 | 2.395.711.520 |

\* ugovori koji su stupili na snagu
Izvor: Hrvatska brodogradnja – Jadranbrod d.d.
Obrada: Agencija za zaštitu tržišnog natjecanja

Tijekom prvih osam mjeseci 2006. brodogradilišta su isporučila 17 novogradnji.
Na dan 31. kolovoza 2006. na snazi nisu bili sljedeći ugovori: jedan ugovor
kojeg je potpisalo Brodogradilište Kraljevica (Atlantska plovidba) u vrijednosti
5,1 mil EUR, četiri ugovora koje je potpisalo Brodogradilište Brodosplit
(Tankerska plovidba i Stena) u vrijednosti 227,8 mil. USD i šest ugovora koje je
potpisalo Brodogradilište 3. MAJ (Uljanik Plovidba i Biglift Shipping) u
vrijednosti 247,46 mil. EUR. Osim toga Brodosplit ima potpisana dva opcijska
ugovora sa Stenom za nastavak serije.

*3. Analiza poslovanja poduzetnika Brodogradilište Brodotrogir d.d.*

Agencija je izvršila analizu financijskih i poslovnih rezultata poduzetnika
Brodogradilište Brodotrogir d.d. temeljem podataka iz financijskih izvještaja
kao i temeljem ostale dostavljene dokumentacije.
Nakon provedene poslovne i financijske analize poslovanja poduzetnika, utvrđeno
je da je poduzetnik Brodogradilište Brodotrogir d.d. poduzetnik u teškoćama.
Sukladno članku 16. stavak 2. Uredbe, poduzetnik u teškoćama je onaj poduzetnik
koji nije sposoban vlastitim sredstvima ili sredstvima koja može pribaviti od
svojih vlasnika/dioničara ili vjerovnika spriječiti gubitke, a koji bi, bez
vanjske intervencije države, gotovo sigurno kratkoročno ili srednjoročno
ugrozili njegov opstanak.
Sukladno točki 10. Smjernica, koje se primjenjuju temeljem članka 6. stavka 4.
ZDP-a i članka 70. stavka 2. SSP-a, smatra se da je poduzetnik u teškoćama,
osobito u sljedećim slučajevima:
a) u slučaju dioničkog društva ili društva s ograničenom odgovornosti, ako je
više od polovice iskazanog kapitala nestalo te više od četvrtine tog kapitala
izgubljeno u prethodnih dvanaest mjeseci;
b) u slučaju trgovačkog društva u kojem su neki članovi neograničeno odgovorni
za obveze društva, ako je više od polovice kapitala prikazanog u financijskim
izvještajima trgovačkog društva nestalo, te više od četvrtine tog kapitala
izgubljeno u prethodnih dvanaest mjeseci;
c) u slučaju bilo kojeg oblika trgovačkog društva ako temeljem nacionalnih
propisa ispunjava uvjete za pokretanje stečajnog postupka.
Prema točki 11. Smjernica, može se smatrati da je poduzetnik u teškoćama i kada
nije ispunjena niti jedna od prethodnih pretpostavki, posebno ako su prisutni
tipični pokazatelji da se radi o poduzetniku u teškoćama, kao što su to
primjerice rast gubitaka, smanjenje ukupnog prihoda, rast zaliha, višak
kapaciteta, smanjenje novčanih tokova, rast duga, porast troškova kamata i pad
ili nulta neto vrijednost imovine.
U Tabeli 5. prikazani su samo osnovni pokazatelji za poduzetnika Brodogradilište
Brodotrogir d.d.

*Tabela 5.* Osnovni pokazatelji poduzetnika Brodogradilište Brodotrogir d.d. u
kunama

|  |  |  |  |  |
| --- | --- | --- | --- | --- |
| Rb. | Opis | 2003. | 2004. | 2005. |
| 1. | Ukupni prihodi | 302.735.031 | 459.825.676 | 680.240.335 |
| 2. | Ukupni rashodi | 490.331.149 | 686.967.891 | 860.653.944 |
| 3. | Dobit/Gubitak | -187.596.118 | -227.142.215 | -180.413.609 |
| 4. | Novčani tok | 11.664.000 | 45.495.000 | 51.667.000 |
| 5. | Kapital i rezerve | 0 | 0 | 0 |
| 6. | Ukupan dug (dugoročne i kratkoročne obveze) | 259.667.074 | 549.239.890 | 915.906.861 |
| 7. | Broj zaposlenih na dan 31. prosinca | 1.285 | 1.265 | 1.265 |

Izvor: dopis poduzetnika Brodogradilište Brodotrogir d.d.
Obrada: Agencija za zaštitu tržišnog natjecanja

Iz navedenih pokazatelja vidljivo je sljedeće:
– poduzetnik u prethodnom trogodišnjem razdoblju iskazuje u financijskim
izvještajima ukupnu vrijednost kapitala jednaku nuli, što znači da je iznos
gubitka veći od temeljnog kapitala, tako da je ispunjen jedan od glavnih
kriterija određivanja poduzetnika u teškoćama, naveden u točki 10. a) Smjernica,
– osim navedenog gubitka temeljnog kapitala, kod poduzetnika su prisutni tipični
pokazatelji teškoća u poslovanju kao što su: nelikvidnost, insolventnost i
visoka zaduženost.
Sukladno kriterijima iz članka 16. stavka 2. Uredbe i kriterijima iz točke 10. i
11. Smjernica, razvidno je da je Brodogradilište Brodotrogir d.d poduzetnik u
teškoćama, jer vlastitim sredstvima nije sposoban zaustaviti negativna kretanja
poslovanja, a koja bi bez posredovanja države ugrozila opstanak poduzetnika.
Osim gore navedenih kriterija ocjene poduzetnika u teškoćama, bilo je potrebno
utvrditi sukladno točki 13. Smjernica je li se poduzetniku koji pripada većoj
poslovnoj grupi može dodijeliti potpora za sanaciju i restrukturiranje. U
pravilu se takva potpora ne može dodijeliti, osim ako je moguće dokazati da se
radi o teškoćama unutar samog poduzetnika, da iste nisu rezultat proizvoljne
raspodjele troškova unutar grupe, te da su teškoće preozbiljne da bi ih grupa
sama mogla nadvladati.
U Tabeli broj 6. prikazano je konsolidirano izvješće iz kojeg je vidljivo da
ukupni prihod poduzetnika Brodogradilište Brodotrogir d.d. u 2004. čini 63 posto
konsolidiranog ukupnog prihoda cijele grupe, a u 2005. oko 99 posto, odnosno oko
96 posto ostvarenog gubitka u 2004. te oko 99 posto gubitka u 2005. godini.

*Tabela 6.* Konsolidirani Račun dobiti i gubitka za poduzetnika Brodotrogir d.d.
od 2004. – 2005. u kunama

|  |  |  |  |
| --- | --- | --- | --- |
| Rb. | Opis | 2004. | 2005. |
| 1. | Ukupni prihod | 729.735.078 | 682.146.977 |
| 2. | Ukupni rashod | 964.577.376 | 864.058.117 |
| 3. | Dobit/Gubitak (1-2) | -234.842.298 | -181.911.140 |

Izvor: dopis poduzetnika Brodogradilište Brodotrogir d.d.
Obrada: Agencija za zaštitu tržišnog natjecanja

Temeljem navedenih podataka ocjena je da nije došlo do proizvoljne alokacije
troškova unutar grupe, te da su prihodi i rashodi stvarno nastali i iskazani kod
poduzetnika Brodogradilište Brodotrogir d.d.

*4. Državna jamstva poduzetniku Brodogradilište Brodotrogir d.d.*

Ukupni iznos kredita za koja su zatražena državna jamstva opisana u točki I.2.
obrazloženja ovog rješenja poduzetnik bi koristio za sljedeće namjene:
1. iznos državnog jamstva od 34.700.000,00 USD odnosno 203.364.034,50 kn
poduzetnik bi koristio za kratkoročna zaduženja kod poslovne banke kojim će
podmiriti tekuće troškove poslovanja do kraja ožujka 2007. U Tabeli 7. prikazana
je specifikacija troškova poslovanja prema dobavljačima koji će biti pokriveni
kreditom od 34.700.000,00 USD.

*Tabela 7.* Specifikacija troškova poslovanja

|  |  |  |
| --- | --- | --- |
| Rb. | Podmirenje obveza dobavljačima po mjesecima | Iznos u USD |
| 1. | 9. 2006. | 7.214.137,43 |
| 2. | 10. 2006. | 5.196.898,13 |
| 3. | 11. 2006. | 4.990.746,75 |
| 4. | 12. 2006. | 3.289.220,68 |
| 5. | 1. 2007. | 4.458.208,66 |
| 6. | 2. 2007. | 5.766.259,29 |
| 7. | 3. 2007. | 3.784.529,06 |
|  | Ukupno | 34.700.000,00 |

Izvor: dopis poduzetnika Brodogradilište Brodotrogir d.d.
Obrada: Agencija za zaštitu tržišnog natjecanja

Za kredit u iznosu od 34.700.000,00 USD poduzetnik bi se zadužio kod Zagrebačke
banke d.d. po sljedećim uvjetima:
– prilikom realizacije kredita uplatit će naknadu za obradu zahtjeva u visini od
0,05 posto iznosa kredita;
– krajnji rok korištenja je tri mjeseca od potpisa ugovora o kreditu;
– poduzetniku će se naplaćivati redovna kamatna stopa u visini prinosa na
trezorske zapise Ministarstva financija + 1,75 postotnih poena godišnje;
– kredit će biti otplaćen najkasnije u roku od 12 mjeseci od korištenja kredita.
2. Iznos državnog jamstva od 42.750.000,00 USD, odnosno 250.542.146,25 kn
poduzetnik će koristiti za osiguranje avansnih uplata za dvije novogradnje broj
321 i 322, od čega je kupac već uplatio iznos od 4.750.000,00 USD. Navedeni
iznos blokiran je u Hrvatskoj banci za obnovu i razvitak sve do donošenja
odobrenja državnog jamstva od strane Agencije bez obzira što je rečeno jamstvo
odobreno Odlukom Vlade RH od 6. srpnja 2003. klasa: 310-14/06-01/03, urbroj:
5030114-06-4.
Naime, od ukupnog iznosa državnog jamstva od 42.750.000,00 USD, iznos od
4.750.000,00 USD, koji se odnosi na podmirenje dospjelih faktura kooperantskih
usluga i troškove procesa brodogradilišta, dospijeva tijekom sanacije.
Ugovorom o gradnji ovih brodova određen je model financiranja gradnje na način
da 45 posto ugovorne cijene plaća kupac avansnim plaćanjem u četiri rate po
pojedinim fazama izgradnje broda, a 55 posto cijene financirat će se
kratkoročnim kreditom koji će biti pokriven državnim jamstvom.
3. Iznos državnog jamstva od 29.170.000,00 USD odnosno 170.954.722,95 kn
poduzetnik će koristiti za kratkoročna zaduženja kod poslovnih banka za
izgradnju novogradnji broj 317 i 318. Ovaj kredit potreban je poduzetniku za
početak faze obrade crne metalurgije za navedene novogradnje.

*Tabela 8.* Specifikacija troškova poslovanja

|  |  |  |
| --- | --- | --- |
| Rb. | Podmirenje obveza dobavljačima po mjesecima | Iznos u USD |
| 1. | 9. 2006. | 4.144.987,50 |
| 2. | 10. 2006. | 2.990.467,15 |
| 3. | 11. 2006. | 2.479.572,49 |
| 4. | 12. 2006. | 9.492.390,80 |
| 5. | 1. 2007. | 2.214.653,97 |
| 6. | 2. 2007 | 765.208,15 |
| 7. | 3. 2007. | 7.082.719,94 |
|  | Ukupno | 29.170.000,00 |

Izvor: dopis poduzetnika Brodogradilište Brodotrogir d.d.
Obrada: Agencija za zaštitu tržišnog natjecanja

Poduzetnik bi se za kredit u ovom iznosu zadužio kod Zagrebačke banke d.d. po
sljedećim uvjetima:
– prilikom realizacije kredita uplatit će naknadu za obradu zahtjeva u visini od
0,05 posto jednokratno na iznos kredita, 2 promila (najmanje 500,00 kuna)
tromjesečno, 4 promila (najmanje 500,00 kuna) tromjesečno, 2 promila jednokratno
po otvorenom akreditivu;
– otplata: 30 dana po isporuci svakog pojedinog broda, odnosno odmah po priljevu
iz inozemstva, s mogućnošću produženja uslijed odgode roka isporuke;
– poduzetniku će se naplaćivati redovna kamatna stopa u visini prinosa na
trezorske zapise Ministarstva financija + 1,75 postotnih poena godišnje.

IV. Odluka Vijeća

Vijeće je razmatralo Prijedlog za odobrenje državnih jamstava poduzetniku
Brodogradilište Brodotrogir d.d. na svojoj 68. sjednici održanoj 21. rujna 2006.
Pri donošenju odluke, Vijeće je uzelo u obzir svu dostavljenu dokumentaciju i
podatke te rezultate provedenih pravnih i ekonomskih analiza.
1. Razmatrajući sve dostavljene podatke i dokumentaciju utvrđeno je da
predložena državna jamstva predstavljaju državnu potporu iz članka 3. stavka 1.
ZDP-a, odnosno utvrđeno je da predložena jamstva predstavljaju potencijalni
rashod države; utvrđeno je kako isto donosi poduzetniku ekonomsku prednost koju
ne bi ostvario kroz svoje redovno i uobičajeno poslovanje; utvrđeno je kako u
konkretnom slučaju postoji mogućnost narušavanja tržišnog natjecanja davanjem
povlastice korisniku državne potpore, osobito u mjeri u kojoj to može utjecati
na ispunjenje međunarodno preuzetih obveza RH proizašlih ih SSP-a.
Člankom 4. ZDP-a propisana je opća zabrana davanja državnih potpora koje
narušavaju ili bi mogle narušiti tržišno natjecanje davanjem prednosti na
tržištu korisniku državne potpore bez obzira na oblik državne potpore u mjeri u
kojoj to može utjecati na ispunjenje međunarodno preuzetih obveza RH iz SSP-a,
kao i izuzeća od opće zabrane.
Odluka da predloženo državno jamstvo u ukupnom iznosu od 106.620.000,00 USD
predstavlja državnu potporu prvenstveno se temelji na činjenici da isto ne
ispunjava uvjete iz članka 74. stavka 1. Uredbe koji se odnosi na državno
jamstvo. Neispunjenje uvjeta iz članka 74. stavka 1. Uredbe naročito se odnosi
na činjenicu da se Brodogradilište Brodotrogir d.d. smatra poduzetnikom u
teškoćama iz članka 16. stavka 2. Uredbe, da isto nije u mogućnosti dobiti
kredite po tržišnim uvjetima bez državnog jamstva te da rečena jamstva pokrivaju
100 posto financijske obveze.
Naime, Vijeće je zaključilo da sveobuhvatna analiza poslovanja opisana u točki
III.3. obrazloženja ovog rješenja nedvojbeno ukazuje na to da se poduzetnik
Brodogradilište Brodotrogir d.d. smatra poduzetnikom u teškoćama iz članka 16.
stavka 2., Uredbe, odnosno poduzetnikom koji nije sposoban vlastitim sredstvima
ili sredstvima koja može pribaviti od svojih vlasnika ili vjerovnika zaustaviti
negativna kretanja poslovanja, a koja bi, bez posredovanja države, ugrozila
njegov opstanak.
Na državne potpore koje se dodjeljuju poduzetnicima u teškoćama može se
primijeniti izuzeće iz članka 4. stavka 3. točke d) ZDP-a koje se odnosi na
državne potpore namijenjene poticanju određenih gospodarskih djelatnosti ili
određenih gospodarskih područja.
Da bi se primijenilo izuzeće iz članka 4. stavka 3. točke d) ZDP-a, državna
potpora mora biti sukladna članku 18. stavku 1. ZDP-a, koji se odnosi na državne
potpore za restrukturiranje. Državna potpora za restrukturiranje može biti
dodijeljena jedino ukoliko poduzetnik u teškoćama predloži Plan restrukturiranja
čiji je cilj uspostava poduzetnikove dugoročne održivosti na tržištu. Navedena
državna potpora može se dodijeliti samo jednom u razdoblju od 10 godina.
S obzirom da Plan restrukturiranja poduzetnika još nije izrađen, Vijeće je
donijelo odluku da se poduzetniku Brodogradilište Brodotrogir d.d. za vrijeme
dok se izrađuje Plan restrukturiranja uvjetno odobri državna potpora za sanaciju
u obliku državnog jamstva, sukladno članku 17. stavku 1. Uredbe. S obzirom da
tijekom razdoblja sanacije od ukupnog iznosa odobrenog državnog jamstva od
42.750.000,00 USD dospijeva samo iznos od 4.750.000,00 USD, poduzetnik
Brodogradilište Brodotrogir d.d. može koristiti samo rečeni iznos od
4.750.000,00 USD, stoga je odlučeno kao u točki I. izreke ovog rješenja.
Državna potpora za sanaciju odobrava se iz razloga narušene likvidnosti
poslovanja uzrokovane neodobravanjem kredita od strane poslovnih banaka. Naime,
poslovne banke ne žele odobravati kredite uz državno jamstvo, ukoliko ne postoji
odobrenje Agencije.
2. Sukladno članku 17. stavku 1. Uredbe, Vijeće je u točki II. izreke ovog
rješenja odredilo sljedeće uvjete koje poduzetnik Brodogradilište Brodotrogir
d.d. kao korisnik državne potpore mora ispuniti. Riječ je o sljedećim uvjetima:
2.1. Državna jamstva i krediti moraju biti odobreni pod redovnim tržišnim
uvjetima. Sukladno članku 27. stavku 12. Zakona o izvršenju državnog proračuna
za 2006. (»Narodne novine«, broj 148/06), na ukupan iznos odobrenih financijskih
državnih jamstava zaračunava se provizija od 0,5 posto. Provizija se uplaćuje u
korist Državnog proračuna Republike Hrvatske. U konkretnom slučaju to znači da
će Brodogradilište Brodotrogir d.d. obračunati proviziju od 0,5 posto na
sljedeće iznose državnih jamstava:
– iznos od 34.700.000,00 USD, odnosno 203.364.034,50 kuna;
– iznos od 4.750.000,00 USD, odnosno 35.293.036,75 kuna koji je dio državnog
jamstva u iznosu od 42.750.000,00 USD i kojeg poduzetnik Brodogradilište
Brodotrogir d.d. može koristiti jer isti dospijeva tijekom provedbe sanacije i
smatra se financijskim jamstvom:
– iznos od 29.170.000,00 USD.
Stoga je odlučeno kao u točki II. 1. izreke ovog rješenja.
2.2. Krediti poslovnih banaka moraju biti odobreni pod redovnim tržišnim
uvjetima, odnosno po kamatnoj stopi koja se odobrava poduzetnicima koji nisu u
financijskim teškoćama a koja ne bi smjela biti niža od postojeće referentne
kamatne stope u iznosu od 5,44 posto.
Kreditna sredstva moraju biti vraćena u roku od 12 mjeseci nakon isplate
posljednjeg obroka poduzetniku, sukladno članku 17. stavku 1. alineji 2. Uredbe,
stoga je odlučeno kao u točki II. 2. izreke ovog rješenja.
2.3. Sukladno članku 27. stavku 1. alineji 5. Uredbe, državna potpora za
sanaciju odobrava se za razdoblje potrebno za izradu Plana restrukturiranja, a
najviše na razdoblje od 6 mjeseci, odnosno zaključno do 21. ožujka 2007. Ukoliko
u navedenom razdoblju Agenciji ne bude dostavljen Plan restrukturiranja, tada je
potrebno izraditi Plan likvidacije ili dostaviti dokaz da su krediti za koje je
izdano državno jamstvo u cijelosti vraćeni ili je državno jamstvo prestalo
važiti. Stoga je odlučeno kao u točki II.3. izreke ovog rješenja.
2.4. Državnu potporu za sanaciju moguće je dodijeliti samo jednom, sukladno
članku 17. stavku 1. alineji 6. Uredbe. Naime, potpora za sanaciju je potpora za
pokriće operativnih troškova koja će omogućiti poduzetniku prevladavanje
financijskih teškoća i normalno obavljanje poslovanja u razdoblju izrade Plana
restrukturiranja.
Ponovna dodjela potpore za sanaciju koja bi samo održavala postojeće stanje, a
ne bi rješavala gospodarske i socijalne probleme, nije dopuštena.
Osim toga, odobravanje potpore za sanaciju ne znači nužno da će državna potpora
u okviru Plana restrukturiranja biti odobrena i to iz razloga jer se državne
potpore za restrukturiranje odobravaju sukladno odredbama koje se odnose na
restrukturiranje.
2.5. Agencija sukladno članku 5. i članku 6. stavku 1. točki b.) ZDP-a nadzire
provedbu i učinke dodijeljenih državnih potpora te nalaže povrat državnih
potpora koje su dane ili korištene protivno propisima.
U cilju što boljeg obavljanje funkcije nadzora, Agencija je, sukladno članku 6.
stavku 1. točki d) i stavku 4. ZDP-a, te sukladno članku 70. SSP-a, od
Ministarstva, kao predlagatelja državnog jamstva, zatražila dostavu izvješća o
ispunjenju uvjeta iz točke II. izreke ovog rješenja te je odlučeno kao u točki
III. izreke ovog rješenja.
2.6. Vijeće je prilikom donošenja odluke je li ispunjen uvjet iz članka 17.
stavka 1. alineje 3. Uredbe, odlučilo da se odobravanjem državnih jamstava za
sanaciju otklanjaju ozbiljne socijalne poteškoće.
Naime, prestanak rada poduzetnika značio bi i povećanje stope nezaposlenosti
kako u regiji, tako i u RH koju inače karakterizira visoka stopa nezaposlenosti.
Činjenica da se brod sastoji od nekoliko tisuća komponenti, te da sama
brodogradnja kao djelatnost značajno utječe na tržište prateće industrije,
isporučitelje materijala, opreme i usluga, te da omogućuju njihov razvoj,
dodatno je pridonijela odluci Vijeća uklanja li dodjela državnih jamstava
poduzetniku u razdoblju izrade Plana restrukturiranja ozbiljne socijalne
poteškoće.
Dakle, prestanak rada poduzetnika neizravno bi ugrozio i radna mjesta u pratećim
djelatnostima vezanoj za brodogradnju te bi znatno premašio broj od 1.265
djelatnika koji su zaposleni u samom poduzetniku.
2.7. Vijeće je prilikom donošenja odluke odlučilo da je ispunjen i uvjet iz
članka 17. stavka 1. alineje 4. Uredbe, odnosno da su predložena državna jamstva
ograničena na minimalni iznos koji omogućava poduzetniku nastavak poslovanja u
razdoblju dok izrađuje Plana restrukturiranja.
Vijeće svoju odluku temelji na podacima opisanim u točki III.3. i 4.
obrazloženja ovog rješenja, odnosno činjenici da je poduzetnik dostavio iscrpan
pregled svojih obveza i rashoda koje će podmirivati u razdoblju potrebnom za
izradu Plana restrukturiranja.
3. Rješenja Agencije iz članka 13. stavka 3. ZDP-a kojim se donosi odobrenje uz
navođenje posebnih uvjeta i rokova za provedbu državne potpore objavljuju se u
»Narodnim novinama«, sukladno članku 18. ZDP-a.

Uputa
o pravnom lijeku

Ovo rješenje je konačno u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovog
rješenja.

Klasa: UP/I 430-01/2006-02/48
Urbroj: 580-03-06-54-12
Zagreb, 21. rujna 2006.

Predsjednica Vijeća
za zaštitu tržišnog natjecanja
**Olgica Spevec,** v. r.

Rješenje, NN 130/2006-2891
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)